Document ID: 32009R1013

KOMISSION ASETUS (EY) N:o 1013/2009,
annettu 26 päivänä lokakuuta 2009,
neuvoston asetuksen (EY) N:o 1255/1999 soveltamista koskevista yksityiskohtaisista säännöistä maito- ja maitotuotealan tuontijärjestelmän ja tariffikiintiöiden avaamisen osalta annetun asetuksen (EY) N:o 2535/2001 muuttamisesta ja oikaisemisesta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon maatalouden yhteisestä markkinajärjestelystä ja tiettyjä maataloustuotteita koskevista erityissäännöksistä 22 päivänä lokakuuta 2007 annetun neuvoston asetuksen (EY) N:o 1234/2007 (1) (yhteisiä markkinajärjestelyjä koskeva asetus) ja erityisesti sen 134 artiklan, 144 artiklan 1 kohdan ja 192 artiklan yhdessä sen 4 artiklan kanssa,
sekä katsoo seuraavaa:
(1)
Komission asetuksen (EY) N:o 2535/2001 (2) 19 artiklan 3 kohdassa edellytetään, että tuojat ilmoittavat mainitun asetuksen 5 artiklassa tarkoitetuissa kiintiöissä tuotujen juustojen koostumusta koskevia tiettyjä tekijöitä tulli-ilmoituksessa. Sen vuoksi jäsenvaltioiden toimivaltaisten viranomaisten on ilmoitettava eräiden juustojen tosiasiallinen koostumus, jos tietyt pitoisuudet ylittävät mainitun asetuksen liitteessä XIII tarkoitetut pitoisuudet. Vaikka kyseisissä ilmoituksissa toimitettavat tiedot ovat hyödyllisiä, ne eivät ole välttämättömiä markkinoiden hallinnoimiseksi. Sen vuoksi on yksinkertaistamisen vuoksi ja toimijoiden sekä kansallisten viranomaisten hallinnollisen taakan keventämiseksi aiheellista poistaa ja mainitun asetuksen 19 artiklan 3 kohta ja liite XIII.
(2)
Asetuksen (EY) N:o 2535/2001 14 artiklan 1 kohdan a alakohdassa säädetään yleisenä sääntönä, että 2 osaston I lukuun kuuluvissa kiintiöissä tuontitodistushakemuksia voidaan jättää ainoastaan edeltävän vuoden 20 päivän ja 30 päivän marraskuuta välisenä aikana tuontia varten, joka tapahtuu seuraavan 1 päivän tammikuuta ja 30 päivän kesäkuuta välisenä aikana. Mainitun asetuksen 34 artiklassa tarkoitetun Uuden-Seelannin voin tuonnin osalta 34 a artiklan 3 kohdassa säädetään, että tuontitodistuksia voidaan jättää marraskuun ensimmäisten kymmenen päivänä aikana tuontia varten, joka tapahtuu 1 päivän tammikuuta ja 30 päivän kesäkuuta välisenä aikana, ja 35 a artiklan 2 kohdassa säädetään määräajasta, jolloin jäsenvaltioiden on viimeistään ilmoitettava hakijoiden nimet ja osoitteet ja jossa otetaan huomioon 34 a artiklan 3 kohdassa vahvistettu kausi. Yhdenmukaistamisen ja yksinkertaistamisen vuoksi on aiheellista laajentaa yleinen sääntö koskemaan Uuden-Seelannin voikiintiön tuontitodistushakemuksia. Sen vuoksi 34 a ja 35 a artiklaa olisi muutettava.
(3)
Asetuksen (EY) N:o 2535/2001 39 artiklan 1 kohta, joka jäi virheellisesti pois asetuksen (EY) N:o 2535/2001 muuttamisesta annetusta komission asetuksesta (EY) N:o 2020/2006 (3), olisi palautettava.
(4)
Sen vuoksi asetusta (EY) N:o 2535/2001 olisi muutettava ja se olisi oikaistava.
(5)
Tässä asetuksessa säädetyt toimenpiteet ovat maatalouden yhteisen markkinajärjestelyn hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Muutetaan asetus (EY) N:o 2535/2001 seuraavasti:
1)
Poistetaan 19 artiklan 3 kohta.
2)
Korvataan 34 a artiklan 3 kohta seuraavasti:
”3. Todistushakemuksia voidaan jättää ainoastaan 14 artiklan 1 kohdassa vahvistettuina kausina.”
3)
Muutetaan 35 a artikla seuraavasti:
a)
Korvataan 1 kohta seuraavasti:
”1. Jäsenvaltioiden on annettava komissiolle tiedoksi viimeistään viidentenä työpäivänä hakemusten jättämisajan päättymisestä kustakin asianomaisesta tuotteesta jätetyt hakemukset.”
b)
Korvataan 2 kohdan toinen alakohta seuraavasti:
”Jäsenvaltioiden on annettava komissiolle tiedoksi viimeistään viidentenä työpäivänä hakemusten jättämisajan päättymisestä myös hakijoiden nimet ja osoitteet eriteltynä kiintiön järjestysnumeron mukaan. Tämä tiedonanto on tehtävä sähköisesti lomakkeella, jonka komissio toimittaa jäsenvaltioille tätä tarkoitusta varten.”
4)
Korvataan 39 artikla seuraavasti:
”39 artikla
1. Uuden-Seelannin voin määrien valvomiseksi on otettava huomioon kaikki määrät, joista vapaaseen liikkeeseen luovutusta koskevat ilmoitukset on vastaanotettu kyseisen kiintiökauden aikana.
2. Jäsenvaltioiden on ilmoitettava komissiolle viimeistään kiintiövuoden päättymistä seuraavana 31 päivänä tammikuuta ne tuotteiden lopulliset kuukausittaiset määrät ja kyseisen kiintiövuoden kokonaismäärä, joista vapaaseen liikkeeseen luovutusta koskevat ilmoitukset on vastaanotettu 1 kohdassa tarkoitetun tariffikiintiön rajoissa edellisen kiintiövuoden aikana.
3. Kuukausi-ilmoitus on tehtävä viimeistään vapaaseen liikkeeseen luovutusta koskevien ilmoitusten vastaanottokuukautta seuraavan kuukauden 10 päivänä.”
5)
Poistetaan liite XIII.
2 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 26 päivänä lokakuuta 2009.

Labels: 12
3
17